מסכת גיטין דף סד עמוד ב

אמר רב יהודה אמר רבי אסי: צרור וזורקו, אגוז ונוטלו - זוכה לעצמו ואין זוכה לאחרים, חפץ ומחזירו לאחר שעה - זוכה בין לעצמו ובין לאחרים; כי אמריתה קמיה דשמואל, אמר לי: דא ודא אחת היא. מאי דא ודא אחת היא? אמר רב חסדא: אחד זה ואחד זה - זוכה לעצמו ואין זוכה לאחרים.

**זכיית קטן לעצמו ולאחרים**

1. **השיטות בסוגיה**

קטן המגיע לבשלות של הבנת בעלות, כך שהוא יודע להחזיר חפץ לבעליו, יכול לזכות לעצמו. זכייה עבור אחרים בשלב זה, נתונה במחלוקת אמוראים. לפי רבי אסי יכול לזכות עבור אחרים, ולפי שמואל ורב חסדא- לא. הגמרא נסתה להוכיח מכך שאמה, שבהגדרתה קטנה היא, יכולה לזכות לאחרים שיתופי מבואות, ודוחה שעירוב דרבנן. בהמשך הסוגיה נאמר: "אמר רבא, ג' מדות בקטן: צרור וזורקו, אגוז ונוטלו - זוכה לעצמו ואין זוכה לאחרים[[1]](#footnote-1)". מדיייק הר"ן שדעתו כשמואל:

"ולית בהו אלא זוכה לעצמו בלחוד ואי איכא שום קטן שזוכה לאחרים הוה מייתי ליה ואמר ארבע מדות בקטן[[2]](#footnote-2)". כך פוסקים הרמב"ם[[3]](#footnote-3), הטור והשו"ע[[4]](#footnote-4). הרי"ף[[5]](#footnote-5) מוסיף שלפי שמואל אין קניין עד שיביא שתי שערות, כמוכח מהקושיה בעניין שפחה[[6]](#footnote-6). הר"ן הביא דעה חולקת, הסוברת שראיות הגמרא חזקות מן הדחיות: "בתוספות פסקו כרב יהודה א"ר אסי, משום דפשטיה דמתניתא הכי מוכחא. ולשמואל צריכין לדחונייהו כדאיתא בגמ'[[7]](#footnote-7)".

1. **תוקף הזכייה לעצמו**

מן הגמרא עולה שבדרבנן אין מחלוקת על כך שקטן יכול לזכות לאחרים. כתבו בעלי התוספות[[8]](#footnote-8):

"משמע דרב יהודה ורב חסדא פליגי אי זוכה לאחרים מדאורייתא או לא. ואף על גב דמציאת חרש שוטה וקטן לא הוי גזל אפילו לרבי יוסי אלא מדבריהם, הכא **דדעת אחרת מקנה אותם שאני.** וא"ת: והא זכיה היא מטעם שליחות ואין שליחות לקטן מ'אתם גם אתם' (קידושין מא:)? וי"ל דאין למעט קטן משליחות מקרא דתרומה, אלא במילתא דליתיה כגון תרומה דליתיה בתרומה דנפשיה, אבל בזכיה- כמו שזוכה לעצמו זוכה נמי לאחרים".

לפיכך קטנה "מתקדשת באומר לה צאי וקבלי קידושיך.. דבדעת אחרת מקנה לה יש לה זכייה מדאורייתא[[9]](#footnote-9)". "והשתא ניחא הא דאמר בפ' לולב וערבה (סוכה דף מו:): לא ליקני איניש לוליביה לינוקא, דינוקא מיקנא קני אקנויי לא מקני. דמיקנא קני אפילו מדאורייתא, דע"י דעת אחר' מקנה אותן זוכה מדאורייתא לאחרים לרב אסי דגיטין, ולעצמו לכולי עלמא[[10]](#footnote-10)". אמנם, ראיה זו האחרונה מלולב ניתן לדחות: גם אם מדובר בזכייה דרבנן, שכן ניתן לומר כי

"זכיה דרבנן זכיה גמורה היא, דהפקר בית דין הפקר, וכיון דלא ידע לאקנויי נמצא הלה יוצא בלולב שאינו שלו אף לדין תורה[[11]](#footnote-11)". מכל מקום נראה שדעת הרמב"ם כבעלי התוספות[[12]](#footnote-12), שפסק לגבי לולב: "אין נותנין אותו לקטן, שהקטן קונה ואינו מקנה לאחרים **מן התורה** ונמצא שאם החזירו לו אינו חוזר[[13]](#footnote-13)". אולם שיטת רש"י היא כפי שהציע הריטב"א: "דרבנן תקינו ליה זכייה לנפשיה[[14]](#footnote-14)". "דכיון דקמפלגינן בזוכה לעצמו ולא לאחרים ע"כ היינו מדרבנן, דמדאורייתא אין לחלק[[15]](#footnote-15)". "גם הרי"ד.. סבור שזכיית קטן לעצמו היא דרבנן, ומביא.. ראיה לדבר מכך שקטן אינו מקדש אף על פי שיש כאן דעת אחרת מקנה, שהאישה מקנה עצמה לבעל. ראיה זו אפשר לדחות על פי דברי הר"ן, שבקידושין אין האשה מקנה את עצמה, **אלא עושה את עצמה כהפקר.** ואם כן, אין כאן דעת אחרת מקנה[[16]](#footnote-16)".

1. **הצורך בדעת אחרת מקנה**

שנינו: "מציאת חרש שוטה וקטן יש בהן משום גזל מפני דרכי שלום, ר' יוסי אומר גזל גמור[[17]](#footnote-17)". מבואר בגמרא: "ר' יוסי אומר: גזל גמור. אמר רב חסדא: גזל גמור מדבריהם. למאי נפקא מינה? להוציאו בדיינין". מכאן הוכיחו בעלי התוספות כפי שהבאנו לעיל, שכל הזכייה בסוגייתנו נשענת על דעת אחרת מקנה, שאינה קיימת במציאה. אכן הרמב"ם פוסק:

"קטן **שנותנין לו** צרור וזורקו אגוז ונוטלו- זוכה לעצמו ואינו זוכה לאחרים, פחות מזה לא זכה לעצמו ולא לאחרים[[18]](#footnote-18)", ולעומת זאת מציאתו יש בה גזל רק מפני דרכי שלום[[19]](#footnote-19).

אולם, "רבינו קרשקש (שם) בתירוצו השני, מיישב שמציאת קטן היא גזל רק מדרכי שלום, כיוון שאין דעתו של הקטן לזכות אלא לאביו. אולם בדבר אחר זוכה וודאי לעצמו. מדבריו נראה שקטן זוכה לעצמו אף על פי שאין דעת אחרת מקנה[[20]](#footnote-20)".

הש"ך סבור שיש לחלק אחרת בין הסוגיות, פשוט על פי גיל:

"לענ"ד דוחק להמציא חילוק שלא נזכר בש"ס, דאע"ג דמצינו לקמן ס"ס רס"ח דדעת אחרת מקנה עדיף, מ"מ בזה דקטן דזוכה לעצמו לא מצינו בש"ס לחלק בכך. וגם אין סברא לחלק בכך, דאם זוכה לעצמו במתנה הרי שיש בכחו לזכות, למה לא יזכה ג"כ במציאה? אלא נ"ל דהא דאמרי' בפ' הניזקין מציאת חש"ו אין בו רק מפני ד"ש- **היינו בקטן שהוא פחות מזה[[21]](#footnote-21)".**

לדעת הש"ך ראיה לכך יש מכך שהקטן נזכר בעניין מציאה צמוד לשוטה.

"דאין לו דעת כלל". בקצות החושן צידד בחילוק של הפוסקים, והציע לו תקדים: "כבר הוכרחנו לחלק בין מציאה למתנה בענין עודר וכסבור שלו הן, דבנכסי הגר לא קנה, ואילו במתנה כה"ג קנה.. הובא בסימן ער"ה סק"ד ע"ש, וא"כ ה"נ טעמא דקטן אינו זוכה במציאה משום דאין לו כוונה לזכיה, אבל במתנה, דאפילו גדול אינו צריך כוונה לזכיה- מש"ה זוכה נמי קטן. אלא דכשהוא פחות מצרור וזורקו אין לו יד כלל, והו"ל כשוטה[[22]](#footnote-22)". בחידושי הרי"מ[[23]](#footnote-23) הציע לבאר פסול קטן מאוד, מעט אחרת: "בקטן אין לקיחתו מורה כלל שנעשה שלו, לכך לא קנה בפחות משיעור צרור וזורקו, **שאין המשיכה מורה כלל ליעשות שלו**. משא"כ בצרור וזורקו אגוז ונוטלו, מורה שפיר לקיחתו שנעשה שלו כמבואר חולין (יב) דמחשבתו ניכרת מתוך מעשיו אית ליה לקטן ושפיר הוי קנין, רק שאין לו דעת וכוונה לזכות, ובזה מהני שוב דעת אחרת מקנה..

ובזה י"ל הטעם דחפץ ומחזירו זוכה לאחרים ג"כ. דפחות מזה אין המעשה מורה שזוכה להאחר, דהא גם חפץ של אחר אינו מחזיר. רק כשהוא חפץ ומחזירו מורה כנ"ל והוי מחשבתו ניכרת וזוכה".

1. **זכיית קטן לאחרים**

בשלב הבגרות בו קטן מחזיר חפץ לאחר שעה כשתובעים ממנו[[24]](#footnote-24), לפי רבי אסי הוא זוכה גם לאחרים. רש"י כותב: "ומדרבנן". לפי זה לדעת שמואל אין קניין כלל. מבאר הר"ן:

"ונראה שהזקיקו לומר כן משום דזכייה לאחרים מטעם שליחות היא ואין שליחות לקטן כדאיתא בריש פרק האיש מקדש (דף מא ב). אבל בתוספות כתבו דלרב יהודה אפילו מדאורייתא זוכה לאחרים, ולשמואל אמר דאין זוכה לאחרים דוקא מדאורייתא אבל מדרבנן מיהא זכי" כפי שמוכח מזה שקטן יכול לזכות בעירוב. אמנם כבר הבאנו בתחילת דברינו שלפי בעלי התוספות קטן ממועט רק ממה שלא שייך בו. אמנם, יש להבין כיצד דעת אחרת עוזרת לקניה עבור הזולת. מבאר בחידושי הרי"מ[[25]](#footnote-25) לחלק בין כוונה לבין פרשנות המתלווה למעשה:

"י"ל דהא מבואר פרק המביא בתרא (כב ב) הכל כשרין לכתוב את הגט אפילו חרש שוטה וקטן, ופריך: הא לאו בני דיעה? ומשני כשגדול עומד על גביו, ומבואר דבגדול עומד על גביו יש לו כוונה לכתוב לשם המתגרשת. ולכאורה למה אינו [מועיל] קדושי קטן וקדושין ושאר קנין כשגדול עומד ע"ג? וכתב הר"ן, דדעת להקנות או לקנות לית ליה אף דגדול עומד על גביו, רק כאן על **המעשה** שיכתוב לשמה- אית ליה בגדול עומד על גביו ע"ש. וא"כ הכא כשאומר לו המקנה שיזכה החפץ בשביל האחר, הוי זה עצמו גדול עומד ע"ג שמצוה אותו לזכות, וממש כמו בכתיבה שמצוהו לכתוב בשביל המגרשת או כאן לזכות בשביל האחר. רק אי הוי בעי דעת לקנות לא היה מועיל גדול עומד על גביו. אמנם כיון דיש דעת אחרת מקנה רק דבעי קנין עכ"פ שתהיה המשיכה וההגבהה בשביל האחר. ולענין גוף הקנין, שוב מהני מה שגדול עומד על גביו שמצוהו למשוך בשביל האחר והוי ממש כמו בכתיבה כנ"ל ושפיר מהני. ובזה י"ל דרב יהודה אמר שמואל לטעמיה, דסבר לעיל (כג א) והוא ששייר מקום התורף דבתורף לא מהני גדול עומד ע"ג, וממילא גם כאן סבר דאינו זוכה לאחרים שאין כאן קנין[[26]](#footnote-26)".

מכל מקום דעתו של הר"ן נוטה לדברי רש"י: "ואני תמה: אי מודה שמואל דזכייה מדרבנן אית ליה- למה לן לפרוקי שאני שתופי מבואות דרבנן? ואפילו הוא מדאורייתא אמאי לא מהני, כיון דרבנן תקון ליה זכייה. והא קי"ל [לעיל דף לו ב] דהפקר ב"ד היה הפקר... לפיכך נראין לי דבריו של רש"י ז"ל עיקר. וכן נראה דעת הרי"ף ז"ל שכתב סתם דזוכה לעצמו ואין זוכה לאחרים דמשמע דלית ליה זכייה לאחרים כלל. ומיהו במידי דרבנן בשתופי מבואות זוכה אף לאחרים[[27]](#footnote-27)".

הפני יהושע מסביר שלפי רש"י:

"לשמואל ור"ח מדרבנן נמי אינו זוכה לאחרים לענין הפקעת ממון, שאין כאן תועלת הקטן ולא דרכי שלום, **ובחנם לא שייך להפקיע ממון** מרשות מרא קמא דברשותיה קאי מדאורייתא, משא"כ לענין שתופי מבואות דתקנתא דרבנן הם אמרו והם אמרו מעיקרא דתקנתא שיוכל לזכות העירוב אף ע"י קטן[[28]](#footnote-28)". אמנם, ר' חיים מוולוז'ין מסייג את דעת רש"י רק לתחומים בהם נחוצה שליחות:

"קשה לדעת רש"י, מהא דאיתא בסוגיא שם מתיב ר"א מערימין על מעשר שני כיצד אומר אדם לבנו ובתו הגדולים לעבדו ושפחתו העברים הא לכם מעות הללו ופדו בהן מעשר שני זה, האי שפחה היכי דמי אי דאתיא שתי שערות מאי בעיא גביה, אלא לאו דלא אתיא שתי שערות, הכא במאי עסקינן במעשר בזמן הזה דרבנן.. אלא בעציץ שאינו נקוב דרבנן, הרי דקבעיא הסוגיא לאוקמה במעשר שני **דאורייתא**, ולאוכוחי מינה דקטן אית ליה זכיה גם לאחרים, וזהו להדיא כדעת התוס', דלמ"ד קטן זוכה לאחרים הוא מדין תורה, וכדמהניא גם לענין מעשר שני של דין תורה, וקשה על מה שכתב רש"י דהא דזוכה לאחרים הוא רק מדרבנן, וצ"ע...

באמת עיקר הפלוגתא אם קטן זוכה לאחרים אם לא היא מדין תורה, ועל כן למ"ד קטן זוכה לאחרים פדיונו במעשר שני קיים מדין תורה, אלא **דכל זה הוא בזוכה לאחרים שלא במקום שליחות**, אבל סוגיית הגמ' דפליגי רב יהודה בשם רב אסי ושמואל בקטן אם זוכה לאחרים, דמיירי בזוכה דבר שצריך מעשה זכיה וקנין, **שזהו רק בתורת שליחות מהקונה**, בזה הוא דכתב רש"י דזכייתו אינו רק מדרבנן, דמדאורייתא אין שליחות לקטן[[29]](#footnote-29)".

הרמב"ם פסק ללא חילוקים: 'אינו זוכה לאחרים'. משמע לגמרי. אולם במה שתיקנו חכמים כגון עירובין זוכה[[30]](#footnote-30).

1. דף סה עמוד א. [↑](#footnote-ref-1)
2. הר"ן על הרי"ף מסכת קידושין דף ז עמוד ב. [↑](#footnote-ref-2)
3. זכיה ומתנה פרק ד הלכה ז. [↑](#footnote-ref-3)
4. חו"מ סימן רמג סעיף טו. [↑](#footnote-ref-4)
5. תחילת דף לא עמוד ב. [↑](#footnote-ref-5)
6. "שאם נאמר ששמואל מודה שקטן יכול לזכות לאחרים לפני הבאת שתי שערות, אם כן אין קושיה איך מזכים לה את העירוב. אלא מוכח מקושית הגמרא שאינו מקנה לאחרים עד שיביא שתי שערות, ואז כבר אינה יכולה להיות שפחה" (בירור הלכה סוף אות ג על פי התוספות והרמב"ן). [↑](#footnote-ref-6)
7. הר"ן על הרי"ף דף לא עמוד ב לפני המשנה. [↑](#footnote-ref-7)
8. ד"ה שאני. [↑](#footnote-ref-8)
9. תוספות מסכת קידושין דף יט עמוד א ד"ה אומר. [↑](#footnote-ref-9)
10. תוספות מסכת סנהדרין דף סח עמוד ב ד"ה קטן. [↑](#footnote-ref-10)
11. חידושי הריטב"א מסכת סוכה דף מו עמוד ב. מכל מקום הריטב"א כאן (כתב יד) סובר כבעלי התוספות. [↑](#footnote-ref-11)
12. לחם משנה. [↑](#footnote-ref-12)
13. רמב"ם הלכות שופר וסוכה ולולב פרק ח הלכה י. [↑](#footnote-ref-13)
14. רש"י מסכת סוכה דף מו עמוד ב ד"ה מיקנא. [↑](#footnote-ref-14)
15. פני יהושע ד"ה רש"י בד"ה זוכה. [↑](#footnote-ref-15)
16. בירור הלכה דף סד עמוד ב ציון ז, סוף אות א. [↑](#footnote-ref-16)
17. משנה פרק ה משנה ח. [↑](#footnote-ref-17)
18. רמב"ם הלכות זכיה ומתנה פרק ד הלכה ז [↑](#footnote-ref-18)
19. הלכות גזילה פרק יז הלכה יב. כן פוסקים גם הב"י (חו"מ סימן רמג ד"ה אין), והרמ"א שמקפיד להתנות קניית קטן בדעת אחרת מקנה לו (חו"מ סימן רמג סעיף טו). [↑](#footnote-ref-19)
20. בירור הלכה שם סוף אות ב. [↑](#footnote-ref-20)
21. ש"ך חו"מ סימן רמג אות ו. [↑](#footnote-ref-21)
22. קצות החושן חו"מ סימן רמג ס"ק ה. [↑](#footnote-ref-22)
23. ד"ה גמרא שם צרור. [↑](#footnote-ref-23)
24. רש"י. [↑](#footnote-ref-24)
25. ד"ה התוספות. [↑](#footnote-ref-25)
26. עיין עוד בלימודנו לחולין דף יב באשר למחשבת קטן וכוונתו. [↑](#footnote-ref-26)
27. הר"ן על הרי"ף דף לא עמוד א. [↑](#footnote-ref-27)
28. ד"ה תוספות ד"ה שאני. מוסיף הפני יהושע: "תחלת תקנת שתופי מבואות איתא בירושלמי [עירובין פ"ג ה"ב].. דלא נתקן אלא משום דרכי שלום לשום אהבה וריעות בין השכינים ע"י מעשה שהיה ששלחה אשה אחת עירובה ע"י בנה קטן ונשקתו וע"י כך נעשה שלום ביניהם". [↑](#footnote-ref-28)
29. חידושי ר' חיים הלוי הלכות זכיה ומתנה פרק ד הלכה ו. [↑](#footnote-ref-29)
30. הלכות עירובין פרק א הלכה ז. [↑](#footnote-ref-30)